മോയിൻകുട്ടി വൈദ്യർ

മാപ്പിളപ്പാട്ടുകൾ എന്ന് സാമാന്യമായി വ്യവഹരിച്ചുപോരുന്ന അറബിമലയാള കാവ്യശാഖയിലെ കുലപതിയാണ് 
മോയിൻകുട്ടിവൈദ്യർ. ഓട്ടുപാറക്കുഴി ആലുങ്ങൽകണ്ടി മോയിൻകുട്ടി വൈദ്യർ എന്നാണ് പൂർണമായ പേര്. അയ്യായിരത്തിലേറെ പദ്യ-ഗദ്യകൃതികളുള്ള അറബിമലയാള സാഹിത്യമേഖലയിൽ അദ്ദേഹ
ത്തോളം സ്വാധീനം ചെലുത്തിയ എഴുത്തുകാർ വേറെയില്ല.

 

മലയാളത്തോടൊപ്പം, അറബി,തമിഴ്, പേർഷ്യൻ,സംസ്കൃതം, കന്നഡ, ഇംഗ്ലീഷ് എന്നിങ്ങനെ വിവിധ ഭാഷകളിലെ പദങ്ങൾകൂടി കൂട്ടിച്ചേർത്ത സങ്കര കാവ്യഭാഷയിലാണ് അദ്ദേഹത്തിൻ്റെ രചനകളേറെയും. 

 കുട്ടിക്കാലംമുതലേ, കാവ്യഗുണ സമ്പന്നമായ നിരവധി കത്തുപാട്ടുകളും, കെസ്സു പാട്ടുകളും രചിച്ച് വൈദ്യർ സഹൃദയശ്രദ്ധ പിടിച്ചുപറ്റി.
95 ഇശലുകളിൽ സലീഖത്ത് പടപ്പാട്ട് എന്ന ദീർഘകാവ്യം രചിക്കു
മ്പോൾ 16 വയസ്സു മാത്രമാണ് അദ്ദേഹത്തിനു പ്രായം. ഇരുപതാമത്തെ വയസ്സിലാണ് കവിക്ക് ഏറ്റവും ജനപ്രീതി നേടിക്കൊടുത്ത  ബദറുൽമുനീർ ഹുസ്നുൽ ജമാൽ(1872)  എന്ന കാല്പനിക കാവ്യം രചിച്ചത്. അജ്മീറിലെ രാജാവായ മഹാസീനിൻ്റെ മകൾ ഹുസ്നുൽ ജമാലും, അദ്ദേഹത്തിന്റെ മന്ത്രിയായ മസാമീറിൻ്റെ പുത്രൻ ബദറുൽ മുനീറും തമ്മിലുള്ള  പ്രണയമാണ് ഇതിവൃത്തം. പിൽക്കാല അറബി മലയാള കാവ്യങ്ങളെ ആഴത്തിൽ സ്വാധീനിച്ച ഈ കാവ്യം മാപ്പിളപ്പാട്ടുകൾക്കിടയിലെ ക്ലാസ്സിക് രചനയായി പരിഗണിച്ചു പോരുന്നു.മീർ ഹസൻ എന്ന കവി ഉർദുവിൽ രചിച്ച ' നസ്റി ബേനസിർ ' എന്ന കൃതിയെ അവലംബിച്ചാണ് ഈ കാവ്യം രചിച്ചതെന്ന് എഫ് ഫോസെറ്റ് (F Fawcett) അനുമാനിക്കുന്നുണ്ട്.

## ജീവിത രേഖ
മലപ്പുറം ജില്ലയിലെ കൊ​ണ്ടോട്ടിക്കടുത്തു് ഓട്ടുപാറയിൽ ഉണ്ണി മമ്മദ് കുഞ്ഞാമിന ദമ്പതികളുടെ മകനായാണ് മോയിൻകുട്ടി ജനിച്ചത്. ഉണ്ണിമുഹമ്മദ് ഒരു ആയുർവ്വേദ വൈദ്യനും കവിയുമായിരുന്നു. 

 പിതാവിൽനിന്നും മോയിൻകുട്ടി ആയുർവ്വേദ ചികിത്സ പഠിക്കുകയുണ്ടായി. അതോടൊപ്പം തമിഴ്, സംസ്കൃതം, അറബി തുടങ്ങിയ ഭാഷകൾ അദ്ദേഹം ആഴത്തിൽ പഠിച്ചു. 1892 -ൽ അദ്ദേഹം അകാലത്തിൽ (40-ാം വയസ്സിൽ)നിര്യാതനായി. അന്നദ്ദേഹത്തിനു് രണ്ടു പുത്രന്മാരും ഒരു പുത്രിയും ഉണ്ടായിരുന്നു. മോയിൻകുട്ടിയുടെ മക്കളുടെ കാലശേഷം  സന്തതിപരമ്പരയാരും തന്നെ അതിജീവിച്ചില്ല. കൊണ്ടോട്ടിയിൽ ഇദ്ദേഹത്തിന്റെ പേരിൽ, മഹാകവി മോയിൻകുട്ടി വൈദ്യർ മാപ്പിള കലാ അക്കാദമി എന്ന പേരിലൊരു സ്മാരകം പണി കഴിപ്പിച്ചിട്ടുണ്ട്.
കേരള സർക്കാർ സാംസ്കാരിക വകുപ്പിനു കീഴിലാണ് ഇത് പ്രവർത്തിച്ചു വരുന്നത്.

മാപ്പിളപ്പാട്ട് ലോകത്തെ ആചാര്യനാണ് മോയിൻ കുട്ടി വൈദ്യർ. ചടുലമായ പദപ്രയോഗങ്ങൾ കൊണ്ട് ഇശൽ പാട്ടുകളെ മാസ്മരിക പാതയിൽ അടയാളപ്പെടുത്തിയ വൈദ്യരുടെ രചനകൾ ഒരു കാലഘട്ടത്തിന്റെ മധുരമുള്ള ഈണങ്ങളായിരുന്നു. ജന്മി വാഴ്ചയ്ക്കും കോളനി വാഴ്ചയ്ക്കും എതിരായി അറബി മലയാളത്തിൽ എഴുതിയ ഗാനങ്ങൾ ബിട്ടിഷ് അധികാരികൾ പലപ്പോഴും പിടിച്ചെടുത്തിരുന്നു.

ഓട്ടുപാറ വിട്ടിൽ ഉണ്ണിമമ്മദ് വൈദ്യയാർ-കുഞ്ഞാമിന ദമ്പതികളുടെ മകനായി 1852-ൽ മലപ്പുറം ജില്ലയിലെ കൊണ്ടോട്ടിയിൽ ആണ്‌ വൈദ്യർ ജനിച്ചത്‌. വൈദ്യചികിൽസാ കുടുംബത്തിൽ അംഗമായ മോയിൻകുട്ടിയെ ഒരു ചികിൽസകനാകാനായിരുന്നു പിതാവ് ഉണ്ണിമമ്മദ് വൈദ്യരുടെ തിരുമാനം എന്നാൽ തന്റെ ജീവിതം ഇശലുകളുടെ ലോകത്തിന് സമർപ്പിക്കാനായിരുന്നു വൈദ്യർക്ക് താൽപര്യം. അറബി, ഇംഗ്ലീഷ്, പാർഷി, തമിഴ്, സംസ്കൃതം, കന്നഡ, ഹിന്ദി, ഉറുദു തുടങ്ങിയ ഭാഷകൾ ചെറുപ്രായത്തിൽ തന്നെ വശത്താക്കി. വിവിധ ഭാഷകളിൽ ഉള്ള പ്രാവിണ്യവും സർഗവൈഭവവും കൊണ്ട് സങ്കര പദപ്രയോഗങ്ങൾ അണിയിച്ച് ഒരുക്കി ഇശലുകളുടെ ലോകത്ത് തന്റെ സ്വന്തം ഇടം പടുത്തുയർത്തി. അത് ഒരു മഹാനായ കവിയുടെ ഇമ്പം തുളുമ്പുന്ന ആശയ വട്ടങ്ങളായിരുന്നു.

മാപ്പിളപാട്ട് ഗാന ശാഖയ്ക്ക് ഏറ്റവും അധികം സംഭാവനകൾ നൽകിയ കവിയാണ് വൈദ്യർ.
വളരെ അധികം കലാസൃഷ്ടികൾ മലയാളിക്ക് വൈദ്യർ സമ്മാനിച്ചിട്ടുണ്ട്. നാൽപ്പത് വയസ്സുവരെ മാത്രമാണ് വൈദ്യർ ജിവിച്ചത്. ബദറുൽമുനീർ ഹുസ്നുൽജമാൽ, ബദർകിസ്സപ്പാട്ട്, സലസീൽ, എലി പട, ഒട്ടകത്തിന്റെയും മാനിന്റെയും കഥ, ഹിജ്റ, കിളത്തിമാല, മലപ്പുറം പട, ഉഹ്ദ്പട പാട്ട്, തീവണ്ടി ചിന്ത്‌, സലിഖത്ത്, മുല്ലപ്പു ചോലയിൽ, കറാമത്ത് മാല, തുടങ്ങിയ ധാരാളം കലാ സൃഷ്ടികൾ വൈദ്യരുടെ തുലികയിൽ വിരിഞ്ഞിട്ടുണ്ട്. 

തൻറെ ഇരുപതാമത്തെ വയസിലാണ് അദ്ദേഹം അതിപ്രശസ്തമായ ബദറുൽ മുനീർ ഹുസ്നുൽ ജമാൽ എഴുതിയത്. പ്രണയം പ്രമേയമായി മാപ്പിളപ്പാട്ടുകൾ വന്നുതുടങ്ങിയത് ഈ കൃതിയോടെയാണ്. ഒരു പേർഷ്യൻ പ്രണയകഥയാണ് ഈ കാവ്യത്തിന് അവലംബം. പിതാവിനെ ധിക്കരിച്ച് കാമുകനെ വരിക്കാൻ ധൈര്യപ്പെടുന്ന കാമുകിയുടെ കഥയാണിത്. ഹിന്ദ് രാജ്യത്തെ മഹാസീൻ രാജാവിൻറെ മകളായ ഹുസ്നുൽ ജമാലും മന്ത്രിയായ  മസാമീരിൻറെ മകൻ ബദറുൽ മുനീറും തമ്മിൽ ബദ്ധാനുരാഗത്തിലാകുന്നു. ഇതിൽ അസൂയാലുക്കളായ ജിന്നുകളും മനുഷ്യരുമായ കഥാപാത്രങ്ങൾ ഇവരുടെ പ്രണയത്തിന് വിലങ്ങുതടികൾ സൃഷ്ഠിക്കാൻ ശ്രമിച്ചുകൊണ്ടിരിക്കുന്നു. എല്ലാ പരീക്ഷണങ്ങളെയും അതിജീവിക്കുന്ന കമിതാക്കൾ ഒടുവിൽ നല്ലവരായ ചില ജിന്നുകളുടെ സഹായത്തോടെ ഒന്നാവുന്നു. 

മോയിൻകുട്ടി വൈദ്യർ അറബിമലയാളത്തിൽ എഴുതിയ ഈ പാട്ടുകാവ്യത്തിൻറെ ശീലുകളിൽ പലതും പിന്നീട് മധുരമൂറുന്ന ഗാനങ്ങളായി മാറിയിട്ടുണ്ട്. മലയാള സിനിമയിലും ഇത്തരം ഗാനങ്ങൾ കാണാം. ഈ ഗാനങ്ങളിൽ പലതും പിന്നീട് ഒപ്പനപ്പാട്ടുകളായും ഉപയോഗിക്കപ്പെട്ടു. പിന്നീടുവന്ന മാപ്പിളപ്പാട്ടുകളിൽ പലതും ഈ പാട്ടുകാവ്യത്തിൻറെ ചുവടുപിടിച്ച്. എഴുതപ്പെട്ടവയാണ്. മോയിൻകുട്ടി വൈദ്യരുടെ പ്രണയകാവ്യത്തിൻറെ നാലാം ഇശൽപൂമകളാണെ ഹുസുനുൽ ജമാൽ പുന്നാരത്താളം മികന്തബീവി.. എന്നു തുടങ്ങുന്ന ഗാനം ഇക്കൂട്ടത്തിൽ വളരെ പ്രശ്സതമാണ്.   

മോയിൻകുട്ടി അവസാനം എഴുതിയത് ഹിജ്റ എന്ന കൃതിയാണ്. കാവ്യത്തിലെ  26 ഇശലുകൾ മാത്രമാണ്  മാത്രമാണ് വൈദ്യരുടെ രചനയെന്നമട്ടിലുള്ള പരാമർശങ്ങൾ ശരിയല്ല. മരണത്തിന് ഏതാനും മാസങ്ങൾക്കു മുമ്പ് ഹിജ്റ 1308 റജബ് 4 ന് (1891 ഫെബ്രുവരി 13) അത് പൂർത്തീകരിക്ക
പ്പെട്ടതായി കവിതയിൽ പരാമർശമുണ്ട്.

## കൃതികൾ

സലീഖത്ത് പടപ്പാട്ട്

ബദറുൽ മുനീർ ഹുസ്നുൽ ജമാൽ

ബദർ പടപ്പാട്ട്

എലിപ്പട 

ഒട്ടകത്തിന്റെയും മാനിന്റെയും കഥ

സലാസീൽ

കിളത്തിമാല

മൂലപുരാണം

ബെത്തിലപ്പാട്ട്

ഉഹദ് പടപ്പാട്ട്

മലപ്പുറം പടപ്പാട്ട്

മുല്ലപ്പുഞ്ചോലയിൽ (വണ്ടും പൂവും)

തീവണ്ടിച്ചിന്ത് 

കൊട്ടാരം നർത്തകിയോട് 

കറാമത്ത് മാല

ഹിജ്റ

## അവലംബം

* Remembering Moyinkutty - The Hindu 

വർഗ്ഗം:1857-ൽ ജനിച്ചവർ
വർഗ്ഗം: 1891-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:മരിച്ച ദിവസം ഇല്ലാത്ത ജീവചരിത്രലേഖനങ്ങൾ

വർഗ്ഗം:മാപ്പിളപ്പാട്ട് രചയിതാക്കൾ
വർഗ്ഗം:അറബിമലയാളസാഹിത്യം